– For en brus- og sjokoladenarkoman som meg er dette hårde bud, stønner Hjemdal.

I dag, torsdag, kom nemlig beskjeden fra kantine-personalet til rådhusets flere hundre ansatte og mange politikere: Nei, de har verken brus eller sjokolade i sortimentet sitt lenger.

– Jeg spurte «Hva er dette?». Svaret var at de har fått beskjed om at de ikke kan selge brus og sjokolade i kantinen, og at det står i kontrakten selskapet har med kommunen.

På Facebook skrev den tidligere sosialbyråden et flammende agitatorisk innlegg med de innledende ordene «Nord-Koreanske tilstander!»

– Det er litt satt på spissen, men jeg synes det er for galt. Det er snakk om et sunnhetshysteri. Vi er voksne folk som må få lov til å kjøpe seg en brus eller sjokolade, sier Hjemdal.

Det offisielle Nord-Koreanske emblemet.

Hun påpeker også at det er en viss logisk brist i at brødskivene kommer med både smør og majones.

– Kanskje det også er slik at dere politikere fungerer best med et skyhøyt blodsukker?

– Vi har alle våre svakheter, jeg har også mine. Det blir mange lange kvelder på rådhuset, og da er det fint å kunne gå i kantinen og kjøpe seg en oppkvikkende brus, melder Hjemdal.

Ikke ulovlig i hele Bergen

Selv om noe skulle være utilgjengelig ett sted, får man gjerne tak i det et annet sted.

– Hvor langt er det egentlig til nærmeste kiosk?

– Det blir jo Rimi'en borti Marken. Men det er jo dumt om folk i rådhuset velger vekk sin egen kantine, fordi den ikke selger brus og sjokolade!

– Dette hadde aldri kunnet skje dersom dere i Frp fortsatt satt i byrådet...?

– Jeg har altså prøvd å nøste opp i dette, men innkjøpsavdelingen er visst på et seminar. Det må være det nye byrådet som er ansvarlige for dette. Det var vi som lyste ut anbudet på kantinedriften, men det er ikke vi som har tildelt kontrakten. Jeg kan garantere deg at vi ikke hadde funnet oss i noe slikt, dersom vi satt i byrådet nå, sier hun.

Nord-Koreas leder Kim Jong Un. Foto: KCNA

Kantinen har akkurat stengt i det BA rykker ut til rådhuset, som i dag er inngjerdet fordi bygningsmassen smuldrer opp.

Vi treffer likevel kantinemedarbeider Benjamin Krogvoll.

– Jeg er enig med Hjemdal, jeg synes at vi burde kunne tilby brus og sjokolade, sier han.

– Men, Hjemdal, er du sikker på at de ikke selger sjokolade og brus i statlige Nord-Koreanske kantiner?

– Når jeg drar denne parallellen er det fordi at jeg mener det å nekte voksne folk å kjøpe sjokolade eller brus i kantien, slik vi kunne før, er å umyndiggjøre dem. Vi er i stand til å ta våre egne valg, smeller det kontant fra politikeren.

Rådhuset i Bergen gir jo visse assosiasjoner til brutale regimer. Foto: TOM HJERTHOLM

Nord-Korea har ingen ambassade i Norge, vi ringte derfor diktaturets ambassade i Sverige. Her fikk vi beskjed om at de ikke kunne besvare vårt spørsmål om vareutvalg i de statlige kantinene deres, akkurat nå.

På Hjemdals Facebook-side er engasjementet stort. Tidligere helsebyråd Hilde Onarheim lurer på hvem som har bestemt dette.

Tidligere byrådsleder Ragnhild Stolt-Nielsen kommenterer tørt at «Alle skal åpenbart med på noens nyttårsfortsett».

Os-ordfører Terje Søviknes sender avgårde fire spørsmålstegn og et smilefjes.

Så beynner krangelen.

Idun Bortne, Venstres gruppeleder, mener det er det avgåtte byrådet som har inngått kontrakten med bedriften som driver kantinen. Det hersker tvil i Facebook-tråden om det var intensjonen å nekte folk sjokolade og brus.

Skal opp i byens høyeste organ

Silje Hjemdal mener det uansett ikke går an og lover å ta saken opp i bystyret.

Det er KrFs finansbyråd Dag Inge Ulstein som har ansvar for innkjøpsavdelingen i Bergen kommune. Hans rådgiver Kristian Kopperud forteller at han ikke fant sjokolade i kantinen han heller, og måtte nøye seg med en lefse.

– Det er ny leverandør for kantinen. De har et annet utvalg enn den forrige leverandøren, og hva som ligger inne i anbudet er jeg ikke kjent med. Men dette skal vi sjekke opp med dem i.

– Kan du love at finansbyråden vil gjøre alt som er i hans makt for å gjeninnføre sjokolade og brus?

– Det vet jeg ikke, men vi skal finne ut av dette!